Egy Esztergomból a Nyugati pályaudvarra tartó vonat siklott ki, rajta 150 utassal.

Rákosrendezőnél kisiklott egy Esztergomból Nyugati pályaudvarra tartó, Z72-es jelzésű vonat – közölte a MÁV. A Flirt motorvonaton mintegy 150 utas tartózkodott, senki sem sérült meg. Az utasokat a Katasztrófavédelem segítségével szállítják le a vonatról. A kisiklás okait a hatóságok vizsgálják.

Rákospalota-Újpest és a Nyugati pályaudvar között csak egy vágányon haladhat a forgalom a vizsgálat és a műszaki mentés ideje alatt. Emiatt a Budapest–Esztergom-, a Budapest–Vác–Szob- és a Budapest–Veresegyház–Vác-vonalakon 30-60 perccel, esetenként ennél hosszabb menetidőkre számíthatnak az utasok.

Módosult a közlekedési rend is:

– az esztergomi vonatok Angyalföld állomásig közlekednek és onnét indulnak Esztergom felé.

– a veresegyházi vonal járatai Rákospalota-Újpest állomásról fordulnak.

– a szobi vonal utasai a Z70-es, szobi zónázóvonatokkal utazhatnak a teljes vonalon.

– A BKK elfogadja a vasúti bérleteket az M3-as metrón a Nyugati és Újpest-városkapu között, valamint a 14-es villamos teljes szakaszán. ​